b"\n_START_ARTICLE_\nLas dos doncellas\n_START_SECTION_\nArgument\n_START_PARAGRAPH_\nUn caminant va entrar en una fonda de Castiblanco, prop de la ciutat de Sevilla. No portava criat. Va entrar de pressa, perqu\xc3\xa8 estava a punt de desmaiar-se, i els hostes van ajudar-lo a refer-se. Quan va tornar en si, va demanar una cambra en qu\xc3\xa8, si era possible, estigu\xc3\xa9s sol, i com que nom\xc3\xa9s quedava una habitaci\xc3\xb3 amb dos llits, els va pagar tots dos perqu\xc3\xa8, vingu\xc3\xa9s qui vingu\xc3\xa9s, no el lloguessin i pogu\xc3\xa9s complir el seu objectiu._NEWLINE_Despr\xc3\xa9s de tancar la porta, els amos de la fonda i algun hoste xafarder van fer una rotllana en un rac\xc3\xb3, ja que el noi era bell\xc3\xadssim. Van deduir que deuria tenir vora setze anys. Llavors vingu\xc3\xa9 un altre noi, una mica m\xc3\xa9s gran que el primer, i va demanar una habitaci\xc3\xb3. L'hostalera el va posar al corrent del que passava, i amb l\xe2\x80\x99ajuda de l'agutzil van conv\xc3\xa8ncer el noi tancat que permet\xc3\xa9s que el segon dorm\xc3\xads a la seva habitaci\xc3\xb3. Per\xc3\xb2 no es va deixar veure la cara._NEWLINE_A la nit, el primer noi va comen\xc3\xa7ar a plorar de desamors, i va resultar que era una dona disfressada d'home. Va explicar al seu company d\xe2\x80\x99habitaci\xc3\xb3 que es va escapar de casa per buscar el seu marit, que poc despr\xc3\xa9s del casament havia desaparegut sense dir a on anava ni quan tornaria, ni res de res._NEWLINE_L'endem\xc3\xa0 al mat\xc3\xad es van veure les cares, i va resultar que la dona era Teodosia, i l'home el seu germ\xc3\xa0, Don Rafael. Es van abra\xc3\xa7ar i van sortir a la recerca de Marco Antonio, l'esp\xc3\xb2s de Teodosia. Teodosia es va canviar el nom pel de Teodoro, perqu\xc3\xa8 no la reconeguessin._NEWLINE_Buscaren pistes, que els dugueren a pensar que Marco Antonio era a Barcelona i se n\xe2\x80\x99hi van anar. Passant per un bosc es van trobar amb un grup d'homes que havien estat atacats per bandolers i que estaven lligats a uns arbres. Un dels nois, d'uns setze anys, els va cridar l'atenci\xc3\xb3 per la seva bellesa. Teodosia (disfressada encara de Teodoro) el va deslligar. El noi li va donar les gr\xc3\xa0cies i va dir que venia de Sevilla i anava a It\xc3\xa0lia. Els germans i el noi van anar a sopar. Aquella nit Teodosia va descobrir que tamb\xc3\xa9 es tractava d'una dona, Leocadia, que buscava el seu estimat Marco Antonio i la dona per la qual l'havia abandonat, Teodosia. En saber aix\xc3\xb2, Teodosia decid\xc3\xad no revelar la seva identitat, mentre per dins la gelosia se la menjava. Ho va explicar tot al seu germ\xc3\xa0, el qual, a poc a poc, es va enamorar de Leocadia._NEWLINE_Quan arribaren a Barcelona es van trobar amb Marco Antonio, que va exposar totes i cadascuna de les seves raons, demanant perd\xc3\xb3 a les dues noies, i dient que volia anar a la guerra. Va dir que la seva dona era Teodosia i que li ho devia tot. Leocadia, sentint-se desgraciada, se\xe2\x80\x99n va voler anar per no tornar, per\xc3\xb2 Rafael de seguida la va trobar a faltar, va anar a cercar-la i li va confessar el seu amor. En arribar de nou a casa tots quatre, es van casar.\n_START_SECTION_\nEscenari\n_START_PARAGRAPH_\nL\xe2\x80\x99acci\xc3\xb3 d\xe2\x80\x99aquesta novel\xc2\xb7la se situa a Castella i a Catalunya. Parla de les ciutats de Sevilla, C\xc3\xb2rdova i Barcelona.\n_START_SECTION_\nPersonatges principals\n_START_PARAGRAPH_\nTeodosia: Esposa de Marco Antonio, que l'abandona sense motius ni avisos._NEWLINE_Leocadia: Enamorada de Marco Antonio, que l'abandona per Teodosia._NEWLINE_Marco Antonio: Home que deixa en desgr\xc3\xa0cia les dues dones.\n_START_SECTION_\nPersonatges secundaris\n_START_PARAGRAPH_\nRafael: Germ\xc3\xa0 de Teodosia i enamorat de Leocadia._NEWLINE_Mosso de mules: Serveix a Rafael. L\xe2\x80\x99acompanyaria a la fi del m\xc3\xb3n, tal com diu en un moment de la hist\xc3\xb2ria.\n_START_SECTION_\nTraducci\xc3\xb3 catalana\n_START_PARAGRAPH_\nLlu\xc3\xads Faraudo de Saint-Germain (amb el pseud\xc3\xb2nim Llu\xc3\xads Deztany) en va publicar una traducci\xc3\xb3 al catal\xc3\xa0 (Les dues donzelles: novel\xc2\xb7la exemplar, versi\xc3\xb3 catalana ab un pr\xc3\xb2leg i algunes notes de Llu\xc3\xads Deztany, Barcelona, Josep Porter, 1947, 96 pp.).\n_START_SECTION_\nRefer\xc3\xa8ncies externes\n_START_PARAGRAPH_\nText complet de La dos doncellas a la Biblioteca Virtual Miguel de Cervantes"